**LIETUVOS RESPUBLIKOS VYRIAUSIOSIOS RINKIMŲ KOMISIJOS**

**POLITINIŲ PARTIJŲ IR POLITINIŲ KAMPANIJŲ**

**FINANSAVIMO KONTROLĖS SKYRIUS**

**PAŽYMA**

**DĖL SOCIALINIO TINKLO „FACEBOOK“ UGNIAUS KIGUOLIO PASKYROJE ATLYGINTINAI SKLEISTŲ ĮRAŠŲ APIE 2020 M. SPALIO 11 D. LETUVOS RESPUBLIKOS SEIMO RINKIMUOSE DALYVAVUSIAS POLITINES PARTIJAS**

2021 m. sausio 12 d. Nr. 3-3 (1.2)

Vilnius

1. Lietuvos Respublikos vyriausioji rinkimų komisija (toliau – VRK) gavo du pranešimus (2020 m. spalio 10 d. Reklamos gaudyklėje (reg. Nr. 1-4510(7.9) ir spalio 11 d. el. paštu (reg. Nr. 1-4537(7.9) dėl rinkimų agitacijos draudimo laikotarpiu atlygintinai skleisto Ugniaus Kiguolio įrašo[[1]](#footnote-1) socialiniame tinkle „Facebook“ apie 2020 m. spalio 11 d. Lietuvos Respublikos Seimo kandidatus.
2. VRK 2020 m. spalio 18 d. posėdžio metu buvo nuspręsta pavesti Politinių partijų ir politinių kampanijų finansavimo kontrolės skyriui tirti šios pranešimus.
3. Pagal Seimo rinkimų įstatymo 56 straipsnio 1 dalį *rinkimų agitacija, neatsižvelgiant į jos būdus, formas ir priemones, draudžiama likus 30 valandų iki rinkimų pradžios ir rinkimų dieną iki balsavimo pabaigos, išskyrus išorinę politinę reklamą, iškabintą iki prasidedant šiam rinkimų agitacijos draudimui. To paties straipsnio 2 dalyje numatyta, kad informacija apie vykstančius rinkimus, jų svarbą valstybės gyvenimui, atvykusių balsuoti rinkėjų skaičių, dokumentus, kuriuos būtina turėti balsuojant, kvietimas atvykti balsuoti ar kita informacija, kuria neraginama nedalyvauti rinkimuose, balsuoti už arba prieš kandidatą ar kandidatų sąrašą, nelaikoma rinkimų agitacija*.
4. Rinkimų agitacija buvo draudžiama nuo 2020 m. spalio 10 d. 1 val. iki spalio 11 d. 20 val.
5. Lietuvos Respublikos politinių kampanijų finansavimo ir finansavimo kontrolės įstatymo (toliau – Įstatymas) 2 straipsnio 8 dalyje nustatyta, kad *politinė reklama* – *valstybės politiko, politinės partijos, politinės partijos nario, politinės kampanijos dalyvio, jų vardu ir (ar) interesais bet kokia forma ir priemonėmis už užmokestį ar neatlygintinai politinės kampanijos laikotarpiu ar tarp politinių kampanijų skleidžiama informacija, kuria siekiama paveikti rinkėjų motyvaciją balsuojant rinkimuose ar referendume arba kurios skleidimu propaguojamas valstybės politikas, politinė partija, politinės partijos narys ar politinės kampanijos dalyvis, taip pat jų idėjos, tikslai ar programa.* To paties straipsnio 19 dalyje rinkimų agitacija apibrėžiama kaip per rinkimų agitacijos kampanijos etapą politinei reklamai skleisti skirta veikla, kuria siekiama paveikti rinkėjų motyvaciją balsuojant rinkimuose.
6. VRK 2018 m. birželio 19 d. sprendimu Nr. Sp-75 patvirtintų Rekomendacijų dėl politinės reklamos skleidimo politinės kampanijos laikotarpiu (toliau – Rekomendacijos) 3.5 papunktyje nustatyta, kad politine reklama nelaikoma *trečiųjų asmenų platinama informacija apie politinę partiją, kandidatą, kitus politinės kampanijos dalyvius, kol ji nėra neįprastai dažna arba jai parengti nereikia finansinio indėlio.*
7. Pagal Rekomendacijų 4.4 papunktį, politine reklama laikoma informacija, *kai tokiais pranešimais yra agituojama balsuoti už arba prieš politinę partiją, kandidatą, kitą politinės kampanijos dalyvį arba balsuoti už ar prieš referendumui teikiamo sprendimo priėmimą.*
8. Nustatyta, kad aptariamas įrašas „Špargalkė, pagal kurią Kiguolis rekomenduoja balsuoti už mylimas partijas“ paskelbtas 2020 m. spalio 8 d. Viešai skelbiamos reklamų bibliotekos duomenimis, jo skleidimas apmokėtas spalio 8–10 dienomis. Gavus pirmąjį pranešimą, 2020 m spalio 10 d. 23.36 val. patikrinta ir nustatyta, kad tuo metu įrašas nebebuvo skleidžiamas atlygintinai.
   1. Įraše nurodoma, už kuriuos politinių partijų kandidatus atiduoti pirmumo balsus. Paminėtos visos 17 kandidatų sąrašus kėlusios politinės partijos, 13 atvejų išskiriami kandidatai, už kuriuos rekomenduojama atiduoti pirmumo balsus:
      1. Keturių politinių partijų ir jų kandidatų nurodomi tik rinkimų numeriai ar kandidatas:
         1. „*Nr. 5. Tėvynės sąjunga – Lietuvos krikščionys demokratai. Aš surašyčiau sekančią skaičių seką: 32, 19, 38, 64, 5. Tai nėra mano mėgstamiausia partija, bet ir joje yra įvairių žmonių. Mano simpatijos labiau jų sąrašo viduryje, nei pradžioje*“;
         2. „*Nr. 6. Centro partija - tautininkai: 21, 31, 3, 6, 2. Šioje partijoje man labiau prie širdies tautininkų dalis*“;
         3. „*Nr. 9. Lietuvos socialdemokratų darbo partija: 8, 7*“;
         4. „Nr. 10. KARTŲ SOLIDARUMO SĄJUNGA - SANTALKA LIETUVAI: 1. Šioje partijoje man imponuoja Arvydas Juozaitis“;
      2. Penkių partijų rekomenduojami reitinguoti kandidatai trumpai pristatomi:
         1. *„Nr. 2. Partija „Laisvė ir teisingumas“: 2, 5, 31. Nors Žemaitaitis kiek paskaitęs informacijos ir pakeitė savo naratyvą privalomų skiepų klausimu, tai rodo, kad temoje jis mažai gaudosi. Šioje partijoje palaikau Artūrą Zuoką. Gaila, kad ne jis Vilniaus „Direktorius*“;
         2. „*Nr. 7. Nacionalinis susivienijimas. Aš surašyčiau sekančią skaičių seką: 41, 69, 4, 13, 1. Į sąrašo priekį iškėliau nuostabią gydytoją Daivą Jakubonienę, kuri, patekus į seimą, tikrai įneštų šviežio oro gūsį supratimui apie mediciną. Žaviuosi ir Šarūno Jasiukevičiaus gyvenimo būdu, tyrinėjimu apleistų vietų, nors daugelyje temų jo nuomonė visiškai priešinga manajai*“;
         3. „*Nr. 11. Partija LIETUVA – VISŲ: 13, 4, 51. Nemanau, kad šiai partijai yra šansų perlipti 5% barjerą, bet jei jau balsuojate, būtinai įrasykite 13 numerį. Tai Biomedicinos mokslų daktarą Adą Darinską, kuris sveikatą suprantą kiek kitaip nei dabartiniai už sveikatos sistemą atsakingi asmenys*“;
         4. „*Nr. 13. Lietuvos valstiečių ir žaliųjų sąjunga. Aš surašyčiau sekančią skaičių seką: 32, 99, 2, 7, 52 Be jokių dvejonių šios partijos sąrašo priekyje norėčiau matyti Dainių Kepenį. Su jo pagalba ryšys žmonių su seimu buvo glaudesnis. Žavi ir Ramūnas Karbauskis asmenybė, kurio pasisakymus žiniasklaida perverčia panašiai kaip ir Amerikos prezidento. Sako vienaip, žiniasklaida rašo kitaip*“;
         5. „*Nr. 16. Darbo partija: 4, 3, 1, 5. Darbo partijoje palaikyčiau Mindaugą Puidoką. smarkiai linčiuojamas už savo požiūrį ir pasirinkimus įvairių politinių jėgų*“.
      3. Pristatant dviejų partijų reitinguotinus kandidatus nurodomos ir vienmandatės rinkimų apygardos, kuriose jie dalyvauja :
         1. „*Nr. 1. „Drąsos kelias“ politinė partija. Aš surašyčiau sekančią skaičių seką: 10, 29, 3, 11. Į sąrašo priekį be abejo keliu Eduardą Vaitkų. Tai žmogus, kuris, mano manymu, sveikatos sistemą pakreiptų geresne linkme. Būtent jį rekomenduoju palaikyti 17. Petrašiūnų–Gričiupio vienmandatėje rinkimų apygardoje. Ten jam reikės laimėti ir prieš Starkevičių ir prieš Vasiliauską*“;
         2. „*Nr. 15. Krikščionių sąjunga: 15, 51, 1. Balsuojantys už šią partiją, palaikykite Algimantą Kirkutį. Jam reikės palaikymo 21 Marių vienmandatėje rinkimų apygardoje, kur reikės nugalėti Kęstutį Navicką ir kitus*“;
      4. Apie dvi partijas atsiliepiama neigiamai, tačiau nurodomi reitinguotini šių partijų keliami kandidatai:
         1. „*Nr. 12. Lietuvos Respublikos liberalų sąjūdis: 5, 9, 26. Aš didelę dalį savo gyvenimo buvau už šią partiją. Mano tėtis buvo už šią partiją. Daugelį šios partijos žmonių pažįstu asmeniškai. Deja partijos vertybėms smarkiai pasikeitus pasikeitė ir simpatijos šiai partijai*“;
         2. „*Nr. 17. Lietuvos socialdemokratų partija: 20, 19, 26. Šios raudonosios partijos rinkiminė programa visai prasilenkia su sveiku protu. Bet jei jau simpatizuojate jai, palaikykite Giedrių Drukteinį. Taip pat palaikyčiau ir ULAC direktorių Saulių Čaplinską. Nors mūsų nuomonės skiepų tema radikaliai priešingos, šis žmogus ne kartą yra minėjęs, kad nėra prievartinio skiepijimo šalininkas. Ar tikrai laikytųsi savo žodžio nežinau, bet rizikuodamas rekomenduoju*“.
   2. Nurodyta, kad „*dėl Lietuvos žaliųjų partijos, Lietuvos liaudies partijos, Lietuvos lenkų rinkimų akcijos narių, bei rinkiminių programų vertinimo susilaikau. Stebėsiu ką galima bus palaikyti vienmandatėse antrame ture*“.
   3. Pasisakoma prieš vieną partiją: „*Nr. 3. Laisvės partija. Šią partiją rekomenduočiau apskritai išbraukti iš sąrašo*“.
9. Nagrinėjant gautą pranešimą atkreiptas dėmesys į:
   1. 2020 m. spalio 7–9 dienomis atlygintinai skelbtą įrašą[[2]](#footnote-2) „Už kurią partiją savo balsą atiduoda Kiguolis“, kuriame neigiamai atsiliepiama apie įvairias rinkimuose dalyvaujančias politines partijas ir teigiamai atsiliepiama apie dvi politines partijas, dalyvaujančias rinkimuose:
      1. „*Darbo partiją šiuo metu galiu pagirti už stabilią poziciją prievartinės vakcinacijos diegimo klausimu, bandymu taisyti netradicinės medicinos įstatymą. Nors daugelis rinkiminių lozungų man nelabai patinka, tai partija, kurios dėka galime išsaugoti galimybę rinktis kaip saugoti savo sveikatą ateityje. Man asmeniškai nėra svarbesnio dalyko nei sveikata. Be sveikatos, nėra laimės, nėra laisvės, nebesvarbūs pinigai, mašinos, namai, dvarai, šmutkės, like'ai, foloweriai ar subscriberiai*“;
      2. „*Mane šiaip daugeliu atvejų tenkina LŽVS vykdoma politika. Ploju atsistojęs už jėga prastūmtus alkoholio ribojimus, rūkančiųjų bandymus patraukti toliau nuo nerūkančių, bandymą gerinti maistą darželiuose, šiek tiek apkarpytus sparnus skandinaviškų vaikų teisių darmajedams. Taip man be galo nepatinka kertami miškai, bandomos nuimti saugomų teritorijų apsaugos, neaiškus vėjo jėgainių projektas jūroje, medžiotojai save vadinantys miško sanitarais. Labai kvailai atrodo bandymai jogus paversti medikais. Nepatinka ir neatsižvelgimas į mokslines studijas elektromagnetinės spinduliuotės žalos temoje. Mane užblokavęs ir sveikatos apsaugos ministras, nors jo vykdomai politikai aš taip pat daugumoje pritariu. Taip, buvo klaidų, kas jų nedaro, bet tik šios partijos dėka mes vis dar turime laisvę rinktis kaip gydytis, kuom gydytis, kaip saugotis*“.
   2. nuo 2020 m. spalio 19 d. neatlygintinai skelbiamą įrašą[[3]](#footnote-3) „Kiguolio špargalkė balsavimams antram LR Seimo rinkimų ture“, kurio komentaruose pateikiama nuoroda į informaciją apie visų apygardų kandidatus.
10. Įstatymo 15 straipsnio 1 dalyje nustatyta, kad *politinė reklama turi būti pažymėta nurodant lėšų šaltinį ir aiškiai atskirta nuo kitos skleidžiamos informacijos*. Įstatymo 15 straipsnio 2 dalyje nustatyta, kad *politinė reklama, nepažymėta pagal teisės aktų reikalavimus arba pažymėta nesilaikant teisės aktų reikalavimų, laikoma paslėpta politine reklama ir yra draudžiama. Už jos skleidimą taikoma įstatymų nustatyta atsakomybė*. Aptariami įrašai nebuvo pažymėti kaip politinė reklama, tai yra nenurodyta „Politinė reklama“ ir nenurodytas jos finansavimo šaltinis.
11. 2020 m. spalio 19 d. Ugniui Kiguoliui išsiųstas paklausimas (reg. Nr. 2-1586(7.9) dėl dviejų atlygintinai skleistų įrašų. Tą pačią dieną gautas atsakymas (reg. Nr. 1-4918(7.9), kuriame:
    1. pabrėžiama, kad „*abeji įrašai buvo paskelbti prieš draudžiamojo reklamuoti laikotarpio pradžią*“;
    2. nurodyta, kad įrašai paskelbti jo iniciatyva. Įrašai skleisti atlygintinai, nes Ugnius Kiguolis norėjo, kad „*jo nuomonę perskaitytų didesnė jį skaitančių žmonių dalis*“. Įrašai „*apmokėti UAB "Elektroniniai sprendimai". Politinius įrašus Facebook tinkle gali apmokėti tik autentifikaciją praėję subjektai. Abejiems įrašams išleista po 100 eur“*. Gruodžio 15 d. paprašius patikslinti išlaidų sumą, gruodžio 17 d. gautas atsakymas (reg. Nr. 1-5842(7.9) ir pateiktos socialinio tinklo sąskaitos, kurios pagrindžia ankstesniame atsakyme nurodytas išlaidas (po 100 Eur kiekvienam įrašui).
    3. Į klausimą dėl įrašo „Špargalkė, pagal kurią Kiguolis rekomenduoja balsuoti už mylimas partijas“ atlygintino skelbimo pradžios ir pabaigos tikslaus laiko, atsakyta „*Nėra Facebook Ad manager išsaugotas tiksli valanda. Įrašas pradėtas reklamuoti Spalio 8 dieną ryte dviems dienoms. Neturėjo ir nebuvo planuota reklamuoti įrašo 10 dieną. Matyt dėl ilgesnio nei įprastą reklamos tvirtinimo laiko, facebookas perskaičiavo 2 dienų reklamos užsakymo laiką taip, kad dalis klikų persikėlė į draudžiamą periodą*“. Nurodyta, kad šis įrašas rinkimų agitacijos laikotarpiu atlygintinai buvo skelbtas, nes „*greičiausia automatiškai nusikėlė dėl užtrukusio reklamos tvirtinimo laiko. Tai nebuvo planuota*“;
    4. Patikslinta, kad „*Atidžiai peržiūrėjus Facebook Ad manager pateikiamą statistiką matau, kad į spalio 10 dieną, nusikėlė 167 paspaudimai po 0.11 cnt. tai sudaro 18.37 Eur. Įrašas reklamavo beveik visas partijas. Facebookas nepateikia ataskaitos valandomis, kadangi draudimų periodas prasidėjo nuo 1 valandos, ne nuo vidurnakčio, tai realus persikėlusių paspaudimų kiekis yra dar mažesnis*“.
    5. Įrašai nepažymėti kaip politinė reklama „*todėl, kad tai nuomonė. Ugnius Kiguolis jokiai partijai neatstovauja, niekur nekandidatuoja ir jokių užsakymų nevykdo*“.
12. Ugniaus Kiguolio paskyrą, 2020 m. gruodžio 2 d. duomenimis, seka daugiau nei 5 000 sekėjų.
13. Ne politinės kampanijos dalyvio paskutinę savaitę prieš rinkimus atlygintinai skleisti įrašai (2020 m. spalio 7 d. „Už kurią partiją savo balsą atiduoda Kiguolis“ ir spalio 8 d. „Špargalkė, pagal kurią Kiguolis rekomenduoja balsuoti už mylimas partijas“) socialiniame tinkle apie rinkimuose dalyvaujančias politinės partijas ir jų keliamus kandidatus, dalį rinkimuose dalyvaujančių partijų išskiriant pozityviai, apie dalį atsiliepiant neigiamai, laikytini politine reklama, nes juose propaguojamos konkrečios politinės partijos ir konkretūs kandidatai, be to, įrašus paskelbęs asmuo nurodė norėjęs, kad jo nuomonę perskaitytų kuo daugiau žmonių, tai yra buvo siekiama paveikti motyvaciją balsuojant rinkimuose.
14. Abu šie įrašai nebuvo pažymėti kaip politinė reklama, todėl laikytini paslėpta politine reklama.
15. Įstatyme nenumatytas ribojimas skleisti politinę reklamą kitiems (tretiesiems) asmenims, išskyrus tai, kad išlaidos politinei reklamai yra politinės kampanijos išlaidos, o įgyti turtinių prievolių dėl išlaidų politinei kampanijai gali tik užsiregistravę savarankiški politinės kampanijos dalyviai ir išlaidos turi būti apmokėtos iš politinės kampanijos sąskaitos.
16. Nesant trečiųjų asmenų reguliavimo, panašiomis situacijomis, kai nustatomas politinės kampanijos dalyvis, kurio interesais paskleista kitų asmenų apmokėta politinė reklama, užtikrinant politinių kampanijų finansavimo skaidrumą ir dalyvių lygiateisiškumą, išlaidos politinei reklamai pripažįstamos politinės kampanijos dalyvio, kurio interesais paskleista politinė reklama, išlaidomis ir vertinamas jų finansavimo teisėtumas, pvz., VRK 2019 m. spalio 17 d. sprendimas Nr. Sp-393 „Dėl visuomeninio rinkimų komiteto „Prezidento Rolando Pakso judėjimas“ 2019 m. gegužės 26 d. rinkimų į Europos Parlamentą politinės kampanijos išlaidų pripažinimo“. Ugnius Kiguolis, kaip fizinis asmuo, turi teisę aukoti politinės kampanijos dalyviams.
17. Spalio 7 d. įraše „Už kurią partiją savo balsą atiduoda Kiguolis“ teigiamai atsiliepiama apie dvi rinkimuose dalyvaujančias politines partijas: Darbo partiją ir Lietuvos valstiečių ir žaliųjų sąjungą, apie kitas atsiliepiama neigiamai. Šio įrašo skelbimo išlaidos (100 Eur) priskirtinos abiem šioms partijoms lygiomis dalimis.
18. Spalio 8 d. įraše „Špargalkė, pagal kurią Kiguolis rekomenduoja balsuoti už mylimas partijas“ išskiriama 13 iš 17 rinkimuose dalyvaujančių rinkimuose partijų, apie vieną iš minimų partijų atsiliepiama neigiamai. Dalinant faktiškai apmokėtas išlaidas (100 Eur) lygiomis dalimis (13 politinių partijų) kiekvienai politinei partijai tektų po 7,69 Eur.
    1. Įstatymo 11 straipsnyje numatyta speciali mažų aukų (iki 12 Eur) priėmimo ir apskaitos tvarka (aukotojas neprivalo deklaruoti turto ir pajamų prieš suteikdamas mažą auką, šių aukų aukotojai neskelbiami VRK interneto svetainėje ir pan.). Be to, Įstatymo 12 straipsnio 2 dalyje numatyta, kad *jeigu nustatoma, kad politinės kampanijos dalyvis priėmė ir panaudojo lėšas ar nepiniginę auką iš kitų, šiame įstatyme nenurodytų, finansavimo šaltinių ar šio įstatymo reikalavimų neatitinkančias aukas, kurių suma viršija mažos aukos sumą, Vyriausioji rinkimų komisija priima sprendimą įpareigoti politinės kampanijos dalyvį panaudotų lėšų ar nepiniginės aukos dydžio sumą per 20 darbo dienų pervesti į valstybės biudžetą*.
    2. Atsižvelgiant į tai, kad išlaidų dalis kiekvienai partijai už 2020 m. spalio 8 d. įrašą „Špargalkė, pagal kurią Kiguolis rekomenduoja balsuoti už mylimas partijas“ yra mažesnė nei mažos aukos suma, siūlytina jas vertinti kaip mažareikšmes ir į apskaitą netraukti.
19. Pagal Politinės kampanijos finansavimo apskaitos žiniaraščio užpildymo ir pateikimo tvarkos aprašo (patvirtinto 2016 m. gegužės 18 d. VRK sprendimu Nr. Sp-51) 58 punktą, Vyriausioji rinkimų komisija, sprendimu nustačiusi, kad politinės kampanijos dalyvis žiniaraštyje nenurodė politinės kampanijos pajamų ar išlaidų (ar jų dalies), arba pripažinusi, kad politinės kampanijos dalyviui buvo perduoti daiktai, suteiktos paslaugos laikytini politinės kampanijos pajamomis ar išlaidomis, papildo žiniaraštį, jame nurodydama Vyriausiosios rinkimų komisijos sprendimu pripažintas politinės kampanijas pajamas ar išlaidas.
20. Pagal Politinės kampanijos finansavimo ataskaitos pildymo ir pateikimo tvarkos aprašo (patvirtinto 2016 m. birželio 9 d. VRK sprendimu Nr. Sp-82) 30 punktą, Vyriausioji rinkimų komisija, sprendimu nustačiusi, kad politinės kampanijos dalyvis nenurodė politinės reklamos (ar jos dalies), papildo dalyvio ataskaitą dėl politinės reklamos paskleidimo ir jos finansavimo šaltinių, nurodydama joje Vyriausiosios rinkimų komisijos sprendimu pripažintą politinę reklamą, kurios politinės kampanijos dalyvis nenurodė šioje ataskaitoje.
21. Rinkimų agitacija 2020 m. spalio 11 d. Lietuvos Respublikos Seimo rinkimų pirmame ture buvo draudžiama nuo 2020 m. spalio 10 d. 1 val. iki 2020 m. spalio 11 d. 20 val. Nustatyta, kad Ugniaus Kiguolio 2020 m. spalio 8 d. paskelbtas įrašas „Špargalkė, pagal kurią Kiguolis rekomenduoja balsuoti už mylimas partijas“ atlygintinai skelbtas ir rinkimų agitacijos draudimo laikotarpiu.
22. Pagal Lietuvos Respublikos administracinių nusižengimų kodekso 85 straipsnio 4 dalį: *Rinkimų ar referendumo agitacijos draudimo pažeidimas likus trisdešimt valandų iki Lietuvos Respublikos Seimo, Respublikos Prezidento, savivaldybių tarybų rinkimų, rinkimų į Europos Parlamentą ar referendumo pradžios, taip pat rinkimų, referendumo dieną užtraukia baudą asmenims nuo vieno šimto keturiasdešimt iki trijų šimtų eurų ir rinkimų komisijų ar referendumo komisijų nariams, kitiems atsakingiems asmenims, taip pat rinkimų ar referendumo stebėtojams – nuo trijų šimtų iki vieno tūkstančio vieno šimto penkiasdešimt eurų.*
23. Pagal Administracinių nusižengimų kodekso 92 straipsnio 2 dalį, *Lietuvos Respublikos politinių kampanijų finansavimo ir finansavimo kontrolės įstatyme, rinkimų įstatymuose ir Lietuvos Respublikos referendumo įstatyme nustatytų politinės reklamos skleidimo reikalavimų nesilaikymas užtraukia baudą viešosios informacijos rengėjų ar skleidėjų vadovams arba kitiems už viešosios informacijos skleidimą ar visuomenės informavimo priemonės turinį atsakingiems asmenims nuo trijų šimtų iki vieno tūkstančio keturių šimtų penkiasdešimt eurų*.

**Atsižvelgiant į tai, kas išdėstyta, siūloma:**

1. Pripažinti politine reklama socialinio tinklo „Facebook“ Ugniaus Kiguolio paskyroje atlygintinai skelbtus įrašus:
   1. „Už kurią partiją savo balsą atiduoda Kiguolis“, skelbtą 2020 m. spalio 7–9 d.;
   2. „Špargalkė, pagal kurią Kiguolis rekomenduoja balsuoti už mylimas partijas“, skelbtą 2020 m. spalio 8–10 d.
2. Pripažinti paslėpta politine reklama 1 punkte nurodytą politinę reklamą.
3. Pripažinti, kad Ugnius Kiguolis pažeidė:
   1. Politinių kampanijų finansavimo ir finansavimo kontrolės įstatymo 15 straipsnio 2 dalį, socialinio tinklo „Facebook“ Ugniaus Kiguolio paskyroje skelbęs paslėptą politinę reklamą;
   2. Seimo rinkimų įstatymo 56 straipsnio 1 dalį, socialinio tinklo „Facebook“ Ugniaus Kiguolio paskyroje atlygintinai skelbęs įrašą „Špargalkė, pagal kurią Kiguolis rekomenduoja balsuoti už mylimas partijas“ 2020 m. spalio 10 d., tai yra 2020 m. spalio 11 d. Lietuvos Respublikos Seimo rinkimų agitacijos draudimo laikotarpiu.
4. Pripažinti 2020 m. spalio 7–9 d. atlygintinai skleisto įrašo „Už kurią partiją savo balsą atiduoda Kiguolis“ išlaidas (100 Eur) Darbo partijos ir Lietuvos valstiečių ir žaliųjų sąjungos 2020 m. spalio 11 d. Seimo rinkimų politinės kampanijos išlaidomis, dalinant jas lygiomis dalimis (po 50 Eur).
5. Pavesti Vyriausiosios rinkimų komisijos Politinių partijų ir politinių kampanijų finansavimo kontrolės skyriui papildyti 2020 m. spalio 11 d. Lietuvos Respublikos Seimo rinkimų Darbo partijos ir Lietuvos valstiečių ir žaliųjų sąjungos politinės kampanijos dalyvių politinės kampanijos finansavimo ataskaitas ir politinės kampanijos finansavimo apskaitos žiniaraščius 4 punkte nurodytomis išlaidomis.
6. Taikyti administracinę atsakomybę Ugniui Kiguoliui pagal Administracinių nusižengimų kodekso 85 straipsnio 4 dalį ir 92 straipsnio 2 dalį.

Skyriaus vedėja Lina Petronienė

1. https://www.facebook.com/ugniuskiguolis/photos/a.666638247402136/791034161629210/ [↑](#footnote-ref-1)
2. https://www.facebook.com/ads/library/?id=652329442345529 [↑](#footnote-ref-2)
3. https://ugnius.kiguolis.com/kiguolio-spargalke-balsavimams-antram-lr-seimo-rinkimu-ture/ [↑](#footnote-ref-3)